में अपने तौर पर करनैल भगवानसिंह जेह्‌ड़े-क उस्सै कुंभे कन्ने सरबंध रखदे न ते त्रौं कताबें दे लेखक बी न-(1. Political Consipiracies of Kashmir 2. War on Two Fronts 3. The Ailing Nation) मिलेआं ते उंदे कन्ने गल्ल-कत्थ करने पर पता चलेआ जे जरनैल बाजसिंह होर अपनी जरनैली लेई नेईं अपने अमारती कम्मै आस्तै ते नीलम दी खानें चा नीलम कड्ढने ते लियाइयै रियासत दे सपुर्द करने च ते मैह्‌कमा माल च अपनी दयानदतारी आस्तै मश्हूर हे। इत्थें इक कत्थ सनांदे होई करनैल साह्‌बें उदाहरणा पेश कीता जे प्रिंस आफ वेल्ज़ दा जम्मू औने उप्पर स्वागत करने दा कम्म बाजसिंह उन्दे उप्पर आई पेआ। अदू नमां गै अजायबघर तामीर होआ हा। थाह्‌र-थाह्‌र मिट्टी पत्थर ते गारे दे ढेर खिल्लरे दे हे। बाजसिंह हुन्दे कच्छ इन्ना टाईम नेईं हा जे उसी साफ कीता जा। माह्‌राज साहब ने बी बड़ी चिन्ता बुज्झी जे कियां करी ए कम्म सर-अंजाम होग। प्रिंस आफ वेल्ज़ दा स्वागत उत्थें गै रक्खें दा हा। पर जरनैल बाजसिंह होरें अपनी हाजर-दमागी कन्ने इक तजवीज सोची ते बक्ख-बक्ख थाह्‌रें बड्डे-बड्डे ढेर जमा कीते ते उनें गी ‘डैकोरेट’ कीता गेआ-सच्चें गै समां बझोई गेआ।